PLANINSKO DRUŠTVO CELJE MATICA                                                       CELJE, 02.10.2006

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 051 338 358

SAMOTNI RAZGLEDNIK MED KOTOM IN VRATI

P O Ž G A N A  M L I N A R I C A, 1873 M,

V NEDELJO, 8. OKTOBRA 2006

TRIGLAVSKI DOLINI KOT IN VRATA RAZMEJUJE DOLG GREBEN,

KI SE OD DOMA VALENTINA STANIČA POVZPNE NAJPREJ NA OBE VRBANOVI ŠPICI,

NADALJUJE V SAMOTI ČEZ SKROTASTO POŽGANO IN RUŠNATO MLINARICO,

DOKLER NE VZVALOVI V MEHKEM SLEMENU TJA DOL PROTI MOJSTRANI.

JESENSKI ČAS JE ZA IZLETE NA GOZDNI MEJI IN POD NJO KOT NALAŠČ.

OBROBJE TRIGLAVSKEGA KRALJESTVA ZAŽARI V ŽIVIH BARVAH,

MEDTEM KO SO SE VRŠACI NEMARA ŽE ZABLEŠČALI V PRVEM SNEGU. VABLJENI!

S POSTAJALIŠČA PRED GARAŽNO HIŠO NA CELJSKI GLAZIJI
SE ODPELJEMO Z NAROČENIM AVTOBUSOM OB PETIH ZJUTRAJ, 5.00.

V MOJSTRANI ZAVIJEMO NA CESTO,

KI PELJE V DOLINO RADOVNO IN DALJE PROTI BLEDU,

A NAŠA JUTRANJA VOŽNJA SE NEHA ŽE NA BLIŽNJEM KOSMAČEVEM PREVALU, 844 M.

NA ODCEPU GOZDNE CESTE V KOT
POIŠČEMO V NOVAKOVEM ROVTU ZAČETEK DOKAJ DOBRO UHOJENE STEZE,

KI NAS STRMO PRIPELJE DO BIVAKA NA ČRNI GORI, 1350 M.

TAKO SMO DOSEGLI OMENJENO SLEME MED KOTOM IN VRATI.

SPRVA ZELO PRIJETNA GOZDNA POT

VALOVI ČEZ ČRNO GORO IN PREDELOV VRH, 1382 OZIROMA 1453 M,

NATO PA NEKOLIKO ZANIHA NA SEDLO NIZKO DOLINO, 1357 M.

IZGUBLJENO VIŠINO SPET PRIDOBIMO NA DOLGI LENGARJEVI GLAVI, 1497 M,

KI JI SLEDI PRVI RES RAZGLEDNI SKALNATI VRH.

IMENUJE SE POŽAR, 1544 M,

IN NANJ SE DA PRITI TUDI PO LOVSKI STEZI IZ LENGARJEVEGA ROVTA V KOTU.

GOZD PREHAJA V RUŠJE,

SKOZI KATEREGA ZELENI PEKEL SO LANSKO LETO IZSEKALI PREHODE,

Š ČIMER JE POSTALO NAPREDOVANJE ZNATNO LAŽJE IN HITREJŠE,

DASI MORAMO BITI MARSIKDAJ ZADOVOLJNI TUDI S SLABŠIMI STEČINAMI.

TE ČEZ RUŠNATO MLINARICO, 1777 M,

Z MALCE TRUDA PRIPELJEJO NA POŽGANO MLINARICO, 1873 M,

KATERE ČUDOVITI RAZGLEDNI VRH KRASI ALJAŽEV STOLPIČ Z VPISNO KNJIGO.

Z VRHA SE PO ISTI STEZICI VRNEMO NA PRVO SEDELCE,

KI ČEZENJ VODI IZ PLANICE NA POKLJUKO ZNANA POT PP.

SKOPIM OZNAKAM POTI PP SLEDIMO NA LEVO, V SMERI PROTI VRATOM.

PO NJIH SE NAJLAŽE IN NAJHITREJE VRNEMO V DOLINO.

MOŽICI ČEZ NEKAJ ČASA NAMREČ PRIPELJEJO NA MELIŠČA ZA CMIROM

IN POD NJIMI NA ŠIROKO PA DOBRO UHOJENO LOVSKO POT.

IZLET SKLENEMO V TURKOVEM ROVTU, 940 M,

OD KATEREGA JE POLDRUG KILOMETER DO ALJAŽEVEGA DOMA V VRATIH.

HOJE SE JE BILO DANES NABRALO ZA OKOLI OSEM UR.

ZARADI TEŽAV Z RUŠJEM NAPOVEDUJEJO STAREJŠI VODNIKI CELO DALJŠE ČASE,

MEDTEM KO TRIGLAVSKI ŽUPNIK FRANCE URBANIJA OMENJA LE POLDNEVNO TURO.

VSEENO VZEMIMO S SABO SVETILKO ZARADI KRATKEGA DNE.

POLEG TEGA SO NA PREHOJENI POTI MESTA, KJER NAM JE PRAV PRIŠLA ČELADA.

PRIJAVE ZA IZLET SPREJEMA DRUŠTVENA PISARNA NA STANETOVI 20,

KJER ZA NAROČENI AVTOBUSNI PREVOZ VPLAČAMO 3.300 TOLARJEV, 13,77 EVROV.

P R I J E T N O  I N  Z A N E S L J I V O  P R E Č E N J E

IZLET PRIPRAVIL TONE PRIMOŽIČ

